Emosionele bankrekenings | News24
WANNEER mense mekaar nie meer vertrou nie, loop hul paaie uitmekaar. Dit sien mens in talle gebroke verhoudings. Jy sien dit tussen landgenote, tussen huweliksmaats, kollegas by die werk, self in die kerk. S. Covey het in sy boek: "The seven habits of highly successful people," die term "emosionele bankrekening" aan die orde gestel. Dit kom daarop neer dat ons 'n persoonlike "emosionele bankrekening" vestig met almal met wie ons in interpersoonlike verhoudings staan. Ons bou krediete en debiete op in ons verhoudings. Die enigste verskil is dat in plaas van geld, ons van emosionele bates of laste praat. Hierdie emosionele eenhede sentreer rondom vertroue. Elke keer wat ons vertroue bou, groei die bankrekening. Elke keer wat ons mekaar teleurstel, krimp die bankrekening.
Covey lê klem daarop dat ons moet bou aan vertroue. Dit is juis die versoeking waarvoor die Here Jesus Christus in Matteus 4:1-11 te staan gekom het. Hy was na veertig dae se vas in die woestyn seker so honger soos 'n leeu. Die duiwel wys hom toe op klippe wat daar rondlê en sê dat hy daarvan brood kan maak. Dit lyk nie na 'n groot saak nie. Tog was dit. Israel, het God gewantrou in die woestyn na hul uittog uit Egipte. Hul murmurering en gebrek aan vertroue het die verhouding tussen hulle en God versteur. Met die gevolg dat slegs 'n klein klompie van daardie geslag die Beloofde land sou sien. Jesus verteenwoordig in ons teks vir Israel in die woestyn.
Kort vantevore het Jesus uit Sy Hemelse vader se mond gehoor dat Hy die geliefde is. Nou daag die Satan Jesus uit. Hoe kan jou Hemelse Vader jou so laat sukkel? Maak brood uit die klippe. Jy kan mos. Dink net hoe sou die mense jou volg en aanbid. Jesus is egter nie bereid om die emosionele bankrekening met sy Vader in gedrang te bring nie. Hy bly vertrou. Hy weet Sy Vader sal op Sy tyd voorsien. En jy? Dalk is jou emosionele bankrekening vandag leeg. Dalk het jy andere en jouself teleurgestel. Vra verskoning as jou emosionele bankrekening oortrokke is. Werk aan jou verhoudings. Christus in jou maak dit moontlik.